《百字令 马缨花》
清代·王一元

柔条翠葆，看纷披似剪，垂垂芳树。暮卷朝舒如有约，好傍小窗清暑。

怯不禁风。娇宜泫雨，似有浓香度。新秋近也，繁花忽绽千缕。

绝似揉碎红丝，带将晓露，缀向枝头去。是叶是花浑不辩，只辩淡红攒处。

弱线空牵，同心欲绾，爱煞停针女。拈归绣阁，几回错认绒吐。

作者简介：（1658—?）清江苏无锡人，奉天铁岭籍，榜姓吴，字逸其，一字畹仙。康熙四十二年进士，官陕西灵台知县。工诗词。有《健松亭诗集》、《芙蓉舫词》、《勾吴识略》。